DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Direttiva dwar l-implimentazzjoni ta’ infrastruttura tal-fjuwils alternattivi /* SWD/2013/06 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Direttiva dwar l-implimentazzjoni ta’ infrastruttura tal-fjuwils alternattivi 1. Kuntest ġenerali 1. Il-White Paper "Pjan direzzjonali għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b'mod effiċjenti"[1] sabet li mingħajr użu sinifikanti ta’ fjuwils alternattivi, ma nistgħux nilħqu l-miri tal-istrateġija Ewropa 2020 u l-miri tagħna dwar il-klima għall-2050. Għalhekk tħabbar li l-Kummissjoni se tiżviluppa “strateġija sostenibbli għall-fjuwils alternattivi inkluż ukoll l-infrastruttura xierqa ” (l-Inizjattiva 24) u tiżgura “linji gwida u standards għall-infrastrutturi tat-teħid tal-fjuwil” (l-Inizjattiva 26). 2. Abbażi tal-konsultazzjoni tal-partijiet interessati u l-esperjenza miksuba, il-Kummissjoni identifikat il-fjuwils alternattivi li diġà wrew potenzjal għas-sostituzzjoni taż-żejt fuq żmien twil. 3. L-implimentazzjoni tal-fjuwils alternattivi hija mxekkla minn (1) il-prezz għoli tal-vetturi, (2) il-livell baxx ta' aċċettazzjoni mill-konsumatur, u (3) in-nuqqas ta' infrastruttura ta’ ċċarġjar/forniment tal-fjuwil, ikkawżat minn fallimenti multipli tas-suq. 4. L-inizjattivi preċedenti indirizzaw il-produzzjoni tal-fjuwil, it-teknoloġija tal-vetturi, u l-kummerċjalizzazzjoni, iżda ttraskuraw il-kostruzzjoni tal-infrastruttura meħtieġa. 5. L-analiżi ex-post ta’ proġetti u ta’ azzjonijiet ta’ politika indikaw in-nuqqas ta infrastruttura ta' ċċarġjar/forniment tal-fjuwil, u n-nuqqas ta’ abbiltà tal-forzi tas-suq biex jimlew dan il-vojt, bħala ostaklu fundamentali. Jekk ma jitneħħiex dan l-ostakolu, hemm ir-riskju li l-isforzi l-oħra kollha jibqgħu ma jkunux effettivi. 6. Tliet fjuwils alternattivi tat-trasport huma affettwati b’mod partikolari: l-elettriku, l-idroġenu u l-gass naturali (LNG u CNG). L-alternattivi ewlenin l-oħra għaż-żejt - il-bijofjuwils u l-gass likwifikat miż-żejt (LPG) – huma inqas ikkonċernati. 2. Definizzjoni tal-problema 7. Il-Valutazzjoni tal-Impatt sabet li abbażi tal-iżviluppi proġettati tas-suq, l-infrastruttura għall-vetturi elettriċi, tal-idroġenu u tal-gass naturali (LNG u CNG) x'aktarx li tibqa’ insuffiċjenti għal dak li se tkun teħtieġ l-adozzjoni wiesgħa tas-suq. Dan in-netwerk “minimu” huwa definit hawn taħt. Vetturi elettriċi (EVs) 8. Netwerk minimu għall-EVs għandu jiżgura: · il-massa kritika tal-produzzjoni meħtieġa biex jinkisbu ekonomiji ta’ skala; · l-implimentazzjoni proġettata tal-EVs ta’ madwar 6-8 % tal-bejgħ tal-vetturi fl-2020. 9. Il-kriterji ta’ hawn fuq jissuġġerixxu numru ta' referenza ta’ 4 miljun EVs fit-triq fl-UE sal-2020, inqas minn nofs l-ammont totali tal-miri mħabbra mill-Istati Membri. 10. L-EVs se jkunu użati fil-biċċa l-kbira f'żoni urbani, u għalhekk se jitqassmu fl-UE kollha skont l-urbanizzazzjoni tal-Istati Membri. It-testijiet tas-suq urew li kull EV teħtieġ żewġ punti ta’ ċċarġjar (id-dar u fuq il-post tax-xogħol), u madwar 10 % tal-ammont kollu għandhom ikunu aċċessibbli pubblikament biex jiġi indirizzat it-tħassib dwar id-disponibbiltà tagħhom. Vetturi tal-idroġenu 11. Għall-idroġenu, l-ewwel pass lejn il-ftuħ tas-suq ikun jeħtieġ li jkun hemm rabta bejn l-istazzjonijiet tal-forniment tal-fjuwil eżistenti u dawk ippjanati. LNG fil-bastimenti u CNG u LNG fil-vetturi 12. It-83 port marittimu tan-Netwerk Ċentrali TEN-T huma siti primarji għall-użu tal-LNG fit-tbaħħir. Jekk il-passaġġi fuq l-ilma intern u l-kurituri tat-trasport bit-triq ikunu mgħammra bl-LNG wkoll u jkun żgurat li hemm għadd biżżejjed ta' stazzjonijiet tal-forniment tal-fjuwil għall-vetturi li jaħdmu bis-CNG, għandu jkun hemm kopertura suffiċjenti għal dawn il-modi tat-trasport ukoll. 3. Kawżi prinċipali 13. Il-Kummissjoni identifikat żewġ kawżi ewlenin prinċipali: · It-tagħmir eżistenti għall-iċċarġjar/forniment tal-fjuwil ma jistax jiġi konness u mhuwiex interoperabbli fil-vetturi/fil-bastimenti kollha li jaħdmu bil-fjuwil alternattiv. It-teknoloġija meħtieġa għall-bini ta’ netwerk hija sostanzjalment matura. Madankollu, attwalment l-istandards mhumiex komuni fl-UE kollha, u dan jiskoraġġixxi lill-investituri potenzjali fl-infrastruttura, lill-manifatturi tal-karozzi u lill-konsumaturi. Dan iwassal għall-frammentazzjoni tas-suq intern. · L-inċertezza fl-investiment tfixkel l-implimentazzjoni tal-infrastruttura ta' ċċarġjar/rifoniment tal-fjuwil għall-elettriku, l-idroġenu u l-gass naturali (LNG u CNG). Il-vijabbiltà kummerċjali għall-fornituri tal-infrastruttura tal-fjuwils alternattivi għada ma ġietx stabbilita. Dan in-nuqqas fil-koordinazzjoni fost il-manifatturi tal-vetturi, il-fornituri tal-infrastruttura, l-awtoritajiet nazzjonali u l-utenti finali għandu jiġi indirizzat. Inizjattivi li jkunu speċifikament indirizzati lejn il-promozzjoni tal-infrastruttura jidhru meħtieġa biex jitkisser dan l-impass. 4. Analiżi tas-sussidjarjetà 14. Id-dritt tal-UE li taġixxi fil-qasam tat-trasport huwa stipulat fl-Artikoli 90 u 91 tat-TFUE, fit-Titolu VI. 15. Tkun meħtieġa inizjattiva tal-UE f'dan il-qasam peress li l-Istati Membri ma għandhomx l-istrumenti biex tinkiseb koordinazzjoni pan-Ewropea f'termini ta' speċifikazzjonijiet tekniċi tal-infrastruttura u tal-iskedar tal-investimenti. 16. Il-manifatturi tal-vetturi u tat-tagħmir iridu jipproduċu fuq skala kbira għal suq waħdieni tal-UE, u hemm bżonn li jkunu jistgħu jiddependu fuq żviluppi konsistenti fl-Istati Membri kollha. Bl-istess mod, il-konsumaturi u l-utenti tat-trasport huma interessati f'mobbiltà pan-Ewropea. 17. L-azzjoni proposta tindirizza biss żewġ mezzi tat-trasport (bit-triq u fuq l-ilma) li għalihom l-iżvilupp ta' netwerk minimu meħtieġ ma jistax jinkiseb mingħajr l-appoġġ tal-UE. Dawn is-setturi jirrappreżentaw aktar minn 80 % tad-distribuzzjoni modali fit-trasport tal-merkanzija u tal-passiġġieri. F’dawn is-setturi, il-fjuwils alternattivi huma funzjonali biex jitnaqqsu d-dipendenza fuq iż-żejt, il-GHG u l-emissjonijiet li jniġġsu. 5. Objettivi tal-inizjattiva tal-UE 18. L-UE qablet dwar miri vinkolanti dwar is-sehem tal-enerġija rinnovabbli fil-fjuwils għat-trasport (10 % sal-2020), u dwar tnaqqis tal-intensità tas-CO2 mill-fjuwils tat-trasport bit-triq (-6% sal-2020). Il-White Paper tal-2011 ħabbret tnaqqis ta' 60 % tal-emissjonijiet tas-CO2 sal-2050 u stabbiliet il-ħtieġa ta’ użu sinifikanti ta' fjuwils alternattivi. 19. L-objettiv ġenerali ta’ din l-inizjattiva huwa li tiżgura, fi ħdan il-klima ekonomika attwali, il-forniment ta’ netwerk ta' infrastruttura suffiċjenti, biex b’hekk tikkontribwixxi għall-kisba tal-użu tas-suq tal-vetturi u l-bastimenti bi fjuwils alternattivi kif imħabbar fil-White Paper. 20. L-objettiv ġenerali jista' jiġi tradott għal għanijiet aktar speċifiċi (it-Tabella 1) Tabella 1: Dijagramma tal-problemi: definizzjoni tal-problemi u tal-objettivi Il-problema Abbażi tal-investimenti ppjanati tal-Istati Membri, l-infrastruttura tal-fjuwils alternattivi għall-elettriku, l-idroġenu u l-gass naturali (LNG u CNG) x'aktarx li tibqa’ insuffiċjenti biex tippermetti l-użu ta' fjuwils alternattivi. || L-objettiv ġenerali L-objettiv ġenerali ta’ din l-inizjattiva huwa li tiżgura, fil-klima ekonomika attwali, il-forniment ta’ netwerk ta' infrastruttura suffiċjenti għall-fjuwils alternattivi, biex b’hekk tikkontribwixxi għall-kisba tal-użu tas-suq tal-vetturi u l-bastimenti bi fjuwils alternattivi kif imħabbar fil-White Paper. Xprunatur tal-problema Nru 1 It-tagħmir eżistenti għall-iċċarġjar/għall-forniment tal-fjuwil ma jistax jiġi konness u mhuwhiex interoperabbli || Objettiv speċifiku Nru 1 Ikun żgurat li t-tagħmir ta' ċċarġjar/forniment tal-fjuwil ikun jista’ jiġi konness u jkun interoperabbli Xprunatur tal-problema Nru 2 L-inċertezza fl-investiment tfixkel l-implimentazzjoni tal-infrastruttura ta' ċċarġjar/forniment tal-fjuwil għall-elettriku, l-idroġenu u l-gass naturali (LNG u CNG). || Objettiv speċifiku Nru 2 Ikun żgurat li l-inċertezza fl-investiment titnaqqas għal livell li jtemm l-attitudni ta’ “nistennew u naraw” li teżisti bħalissa fost il-parteċipanti fis-suq 21. Ġew definiti l-objettivi operazzjonali li ġejjin: (1) Ikunu jistgħu jiġu konnessi u jkunu interoperabbli l-istazzjonijiet tal-iċċarġjar għall-EVs u tal-forniment tal-idroġenu u tal-gass naturali (LNG u CNG) għall-vetturi tat-trasport bit-triq, u l-faċilitajiet tal-forniment tal-fjuwil tal-LNG għall-bastiment fuq l-ilma. (2) Jintlaħqu l-valuri stipulati fit-Tabella 1 tal-għadd ta’ punti ta’ ċċarġjar għall-EVs u tal-inqas 10 % tagħhom ikunu pubblikament aċċessibbli. Tabella 2: Għadd minimu ta’ punti ta’ ċċarġjar għall-EVs f’kull Stat Membru (f'eluf) Stat Membru || Għadd ta’ punti tal-iċċarġjar || Għadd ta’ punti tal-iċċarġjar pubblikament aċċessibbli BE || 207 || 21 BG || 69 || 7 CZ || 129 || 13 DK || 54 || 5 DE || 1503 || 150 EE || 12 || 1 IE || 22 || 2 EL || 128 || 13 ES || 824 || 82 FR || 969 || 97 IT || 1255 || 125 CY || 20 || 2 LV || 17 || 2 LT || 41 || 4 LU || 14 || 1 HU || 68 || 7 MT || 10 || 1 NL || 321 || 32 AT || 116 || 12 PL || 460 || 46 PT || 123 || 12 RO || 101 || 10 SI || 26 || 3 SK || 36 || 4 FI || 71 || 7 SE || 145 || 14 UK || 1221 || 122 HR || 38 || 4 (3) Ikunu konnessi l-istazzjonijiet tal-forniment tal-fjuwil eżistenti tal-idroġenu permezz tan-Netwerk Ċentrali TEN-T b'distanza massima ta’ 300 km bejn l-istazzjonijiet sal-2020. (4) Ikunu disponibbli faċilitajiet tal-forniment tal-fjuwil tal-LNG għall-bastimenti fuq l-ilma fil-portijiet marittimi kollha tan-Netwerk Ċentrali TEN-T sal-2020. (5) Ikunu disponibbli faċilitajiet tal-forniment tal-fjuwil tal-LNG għall-bastimenti fuq l-ilma fil-portijiet interni kollha tan-Netwerk Ċentrali TEN-T sal-2020. (6) Ikunu disponibbli stazzjonijiet tal-forniment tal-fjuwil tal-LNG għall-vetturi tat-trasport bit-triq tul in-Netwerk Ċentrali TEN-T b’distanza massima ta’ 400 km bejn l-istazzjonijiet sal-2020. (7) Ikunu disponibbli punti tal-forniment tal-fjuwil tas-CNG aċċessibbli pubblikament, b'distanzi massimi ta’ 150 km, biex b'hekk jippermettu ċ-ċirkolazzjoni tal-vetturi tas-CNG mal-Unjoni kollha sal-2020. 6. Għażliet ta’ politika 22. Il-Kummissjoni wettqet konsultazzjoni estensiva tal-partijiet interessati dwar diversi alternattivi ta’ politika. Twettqet eżaminazzjoni minn qabel tal-għażliet possibbli fuq il-bażi tal-kriterji li ġejjin: il-konsistenza ma' objettivi ġenerali, speċifiċi u operattivi, in-newtralità teknoloġika u l-fattibilità. 23. Il-Kummissjoni identifikat tliet għażliet ta’ politika minbarra x-xenarju tal-linja bażi ta’ 'ebda bidla fil-politika' u analizzathom fil-fond. 6.1. Għażla ta’ Politika 1 24. L-Għażla ta’ Politika 1 tirrappreżenta futur mingħajr ebda intervent ta’ politika addizzjonali biex jinbidlu x-xejriet attwali (xenarju ta’ ‘ebda bidla fil-politika’). Din l-alternattiva tqis l-inizjattivi attwali kollha leġiżlattivi u ta’ politika, l-avviżi nazzjonali għall-implimentazzjoni tal-infrastruttura, u l-kontinwazzjoni tal-programmi u l-inċentivi preċedenti tal-UE u tal-Istati Membri. 6.2. Għażla ta’ Politika 2 25. L-UE se toħroġ rakkomandazzjonijiet dwar l-applikazzjoni tal-istandards għall-infrastruttura tal-fjuwils alternattivi. Se toħroġ rakkomandazzjonijiet li jistabbilixxu l-kriterji bażiċi u l-miri indikattivi għall-implimentazzjoni tal-infrastruttura tal-elettriku, tal-idroġenu u tal-gass naturali (LNG u CNG). 6.3. Għażla ta’ Politika 3 26. L-UE se tistabbilixxi rekwiżiti għall-infrastruttura tal-fjuwils alternattivi għall-Istati Membri. Se tistabbilixxi wkoll kriterji bażiċi għall-kopertura minima tal-infrastruttura, flimkien ma’ miri vinkolanti għat-teknoloġiji l-aktar maturi tal-fjuwil (l-elettriku, u l-LNG għat-trasport fuq l-ilma). Għall-idroġenu u l-gass naturali (LNG u CNG) għat-trasport bit-triq, il-miri jkunu indikattivi. 6.4. Għażla ta’ Politika 4 27. L-UE se tistabbilixxi rekwiżiti għall-infrastruttura tal-fjuwils alternattivi għall-Istati Membri. Fl-istess ħin se tistabbilixxi kriterji bażiċi għall-kopertura minima tal-infrastruttura, flimkien ma’ miri vinkolanti għall-elettriku, l-idroġenu, l-LNG u s-CNG fit-trasport bit-triq u għal-LNG fit-trasport fuq l-ilma. 28. Skont kwalunkwe Għażla ta’ Politika, il-leġiżlazzjoni tal-UE mhux se tkun qed tispeċifika r-rekwiżiti lil hinn mill-għadd minimu u l-istandards tekniċi. Għalhekk, l-Istati Membri għandhom jiddeċiedu dwar il-qafas regolatorju, il-lokalizzazzjoni territorjali, u miżuri implimentattivi oħrajn. 7. Valutazzjoni tal-impatti L-impatti ekonomiċi 29. Dawn l-Għażliet ta’ Politika għandhom l-għan li jipprovdu kundizzjoni fundamentali għall-utilizzazzjoni fis-suq ta’ vetturi u bastimenti bi fjuwil alternattiv, iżda ma jistgħux jiżguraw dan mingħajr il-ġabra tal-inizjattivi kollha l-oħra li huma parti mill-istrateġija globali. 30. Il-valutazzjoni hija bbażata fuq ir-riżultati tal-immudellar li jikkwantifikaw il-benefiċċji “diretti” jew “awtonomi” tal-politika proposta, u fuq evidenza minn studji oħra dwar l-impatt usa’, meta titqies flimkien ma’ inizjattivi oħrajn eżistenti u li jridu jitwettqu biex jippromwovu vetturi bi fjuwil alternattiv. 31. L-ispejjeż ‘awtonomi’ għall-implimentazzjoni tal-infrastruttura qed jintwerew fit-Tabella 3. Tabella 3: Stima tal-ispejjeż tal-investiment skont kull Għażla ta’ Politika[2] || || Għadd addizzjonali ta’ punti tal-iċċarġjar/ stazzjonijiet tal-forniment tal-fjuwil || Għażla ta’ Politika 2 || Għażla ta’ Politika 3 || Għażla ta’ Politika 4 || eluf || F’miljuni ta’ EUR || || L-elettriku (Total) || 8,000 || 3,984 || 7,968 || 7,968 || ta' 90 % privat || 7,200 || 1,872 || 3,744 || 3,744 || ta’ 10% pubblikament aċċessibbli || 800 || 2,112 || 4,224 || 4,224 || L-idrogenu || 0.143 || - || - || 230 || L-LNG għall-bastimenti || 0.139 || 1,140 || 2,085 || 2,085 || L-LNG għat-trakkijiet || 0.144 || - || - || 58 || Is-CNG għall-vetturi || 0.654 || - || - || 164 || Stima tal-ispejjeż tal-investiment tal-implimentazzjoni tal-infrastruttura || || 5,124 || 10,053 || 10,505 || Stima tal-ispejjeż tar-retrofitting || || - || 45 – 50 || 90 –100 || Stima tal-ispejjeż totali tal-investimenti || || 5,124 || 10,103 || 10,605 32. L-Istati Membri jistgħu jiżguraw l-implimentazzjoni permezz ta’ varjetà ta' miżuri (eż. il-kodiċijiet tal-bini, il-kundizzjonijiet għal permessi tal-postijiet tal-parkeġġ, iċ-ċertifikazzjoni tal-prestazzjoni ambjentali tan-negozji, l-iffaċilitar tal-kooperazzjoni bejn il-kumpaniji tal-LNG u l-awtoritajiet tal-port) mingħajr ma neċessarjament jinvolvu l-infiq pubbliku. 33. L-approċċ għall-analiżi tal-kostijiet imqabbla mal-benefiċċji ma jagħtix kas tal-benefiċċji tat-tnaqqis tad-dipendenza fuq iż-żejt, taż-żieda fil-kompetittività u tat-tħaddim aħjar tas-suq intern. Minkejja dan, anke bl-Għażla ta’ Politika 4, meta jitqabblu l-benefiċċji li tintuża l-infrastruttura mal-kostijiet tal-politiki l-oħra possibbli, jirriżultaw proporzjonijiet ogħla minn 1.5 fl-Istati Membri kollha. 34. L-effett makroekonomiku ewleni jkun tnaqqis fil-konsum taż-żejt filwaqt li jitnaqqsu l-ispejjeż tal-fjuwil. Dan it-tnaqqis fl-użu tal-fjuwil jiżdied b’mod progressiv fid-deċennji 2010-2030 minn madwar EUR 610 miljun fis-sena fl-2020 għal madwar EUR 2.3 biljun fis-sena fl-2030 bl-Għażla ta’ Politika 2, minn EUR 1.7 biljun fis-sena fl-2020 sa EUR 4.6 biljun fis-sena fl-2030 bl-Għażla ta’ Politika 3, u minn EUR 4.2 biljun fis-sena fl-2020 sa EUR 9.3 biljun fis-sena fl-2030 bl-Għażla ta’ Politika 4. Il-benefiċċju aggregat tas-sigurtà tal-enerġija stmat ukoll jiżdied gradwalment. 35. Id-differenza ewlenija bejn l-impatti makroekonomiċi tal-Għażla ta’ Politika 2 u tal-Għażla ta’ Politika 3 tikkonsisti fil-probabbiltà differenti li jinkisbu l-istess riżultati permezz ta’ rakkomandazzjonijiet jew mandati. L-Għażla ta’ Politika 2 hija meqjusa bħala ħafna anqas effettiva għar-raġunijiet li ġejjin: · Ħafna Stati Membri għandhom pjanijiet ambizzjużi iżda ma impostawx obbligi fuqhom. Dan iħalli lill-konsumaturi u lill-investituri b’inċertezzi u jżomm lura l-utilizzazzjoni mis-suq; · Jeħtieġ li jitneħħa l-impass bejn id-diversi atturi fis-suq. Dan jista’jsir biss jekk ikun hemm impenn kredibbli, li mhux qed jiġi pprovdut mill-pjanijiet tal-Istati Membri, mill-ftehimiet volontarji industrijali u mir-rakkomandazzjonijiet tal-UE. Il-parteċipanti fis-suq huma konxji ta' inizjattivi mhux vinkolanti fil-passat f'dan il-qasam li ma pproduċewx ir-riżultat maħsub (eż. id-Direttiva tal-Bijofjuwils[3]). 36. Id-differenza bejn l-Għażla ta’ Politika 3 u l-Għażla ta' Politika 4 hija l-probabbiltà anqas li jkun hemm l-implimentazzjoni ta’ netwerk tal-forniment tal-fjuwil tal-idroġenu fl-Għażla ta' Politika 3. Il-potenzjal għoli ta’ qligħ tal-Għażla ta' Politika 4 għandu jiġi vvalutat bi tqabbil mal-ispejjeż addizzjonali ta’ investiment relattivament żgħar. L-impatti soċjali 37. Skont il-Valutazzjoni tal-Impatt l-investiment fil-kostruzzjoni tal-infrastruttura ikun fil-biċċa l-kbira tiegħu fl-Ewropa, b’benefiċċji ekonomiċi diretti għas-setturi involuti fil-kostruzzjoni tal-infrastruttura. 38. Se jinħolqu aktar impjiegi, b’firxa wiesgħa ta’ kwalifiki għall-impjiegi, permezz tal-investiment fl-oqsma tal-konstruzzjoni, il-manifattura, l-elettriku, it-teknoloġija tal-informazzjoni u l-komunikazzjoni, il-materjali avvanzati u l-applikazzjonijiet kompjuterizzati. Fis-setturi tal-vetturi u tar-raffinar, bidla lejn kwalifiki ġodda għandha tikkonserva l-impjiegi fuq terminu ta’ żmien twil. L-impatti ambjentali 39. Jistgħu jirriżultaw benefiċċji ambjentali kbar mill-użu ta’ fjuwils alternattivi. It-tnaqqis huwa marġinalment ogħla fl-Għażla ta’ Politika 3 meta mqabbel mal-Għażla ta’ Politika 4, minħabba żieda fl-emissjonijiet minn trakkijiet LNG fl-Għażla ta' Politika 4 fuq terminu ta’ żmien medju. 40. Skont l-Għażla ta' Politika 2, l-emissjonijiet tal-NOx jonqsu b'1.4 % sal-2020, b’2.0 % bl-Għażla ta' Politika 3, u b'2.8 % bl-Għażla ta’ Politika 4. L-emmissjonijiet tal-materja partikolata jsegwu mudelli simili. L-ispejjeż esterni għall-istorbju jitnaqqsu wkoll. Konklużjonijiet tal-valutazzjoni tal-impatti 41. L-analiżi tal-impatti turi li l-investiment f’netwerk minimu ta’ ċċarġjar/forniment tal-fjuwil huwa l-aktar mod effiċjenti għall-promozzjoni ta’ vetturi bi fjuwil alternattiv. Filwaqt li l-infrastruttura waħidha ma għandha l-ebda impatt ewlieni dirett, intervent fuq in-netwerk ta’ ċċarġjar/forniment tal-fjuwil jista’ jkollu effett pożittiv kbir flimkien ma’ inizjattivi oħra li għandhom fil-mira l-introduzzjoni ta’ vetturi aktar nodfa f'termini ambjentali. 42. Skont l-Għażla ta’ Politika 4, il-benefiċċji f’termini ta’ konsum aktar baxx taż-żejt jammontaw għal madwar EUR 84.9 biljun, u għal madwar EUR 15.4 biljun f’termini ta’ impatt fuq l-ambjent. Għalhekk, il-benefiċċji jisbqu b'mod ċar il-madwar EUR 10 biljuni meħtieġa għal netwerk minimu. 8. Tqabbil tal-għażliet 43. Effettività: L-objettivi jinkisbu b’mod sħiħ bl-Għażla ta' Politika 4 għall-fjuwils alternattivi kollha li tqiesu fil-Valutazzjoni tal-Impatt. L-Għażla ta' Politika 3 hija differenti biss fil-kopertura tal-fjuwils. L-Għażla ta’ Politika 2 għandha l-akbar riskju li tonqos milli tagħti riżultati sodisfaċenti. 44. Effiċjenza: L-inqas spiża tista’ tiġi assoċjata mal-Għażla ta’ Politika 2 li, madankollu, twassal għal inqas effettività fil-kisba tal-objettivi. Filwaqt li l-ispejjeż tal-Għażla ta' Politika 4 huma ogħla minn dawk tal-Għażla ta' Politika 3, il-benefiċċji potenzjali jistgħu jkunu akbar minn din id-differenza. 45. Koerenza: X’aktarx li l-Għażla ta’ Politika 2 tirriżulta f’inqas investimenti. Dan l-eżitu partikolarment ikun jippenalizza d-dimensjoni ambjentali. L-Għażla ta’ Politika 3 tikseb l-iktar limitazzjoni komprensiva ta’ għażla ta’ kompromessi fl-oqsma ekonomiċi, soċjali u ambjentali. L-Għażla ta’ Politika 4 tkun tirrappreżenta għażla aktar riskjuża, li tista’ titqies li tqiegħed aktar enfasi fuq id-dimensjoni ambjentali b’rispett tad-dimensjoni ekonomika. 9. Konklużjoni 46. L-Għażla ta' Politika 2 hija skartata, peress li mhix favorevoli meta mqabbla kemm mal-Għażla ta’ Politika 3 kif ukoll mal-Għażla ta’ Politika 4. 47. L-Għażliet ta’ Politika 3 u 4 għandhom ħafna elementi komuni. Tingħata preferenza lill-Għażla ta’ Politika 3 li tqis aħjar ir-restrizzjonijiet ekonomiċi preżenti. 48. Madankollu, l-Għażla ta’ Politika 4 mhijiex skartata billi s-sostenibbiltà tagħha hija fil-biċċa l-kbira influwenzata minn prospetti teknoloġiċi eżistenti li jistgħu jinbidlu b'pass mgħaġġel. Dan iżid l-effiċjenza tagħha. 49. Il-ħtieġa prevalenti li jintbagħtu sinjali ċari lis-swieq tiffavorixxi l-aktar lill-Għażla ta’ Politika 4. Jekk tintgħażel din l-Għażla, tali pass deċiżiv fuq il-livell tal-UE jista' jħaffef ir-rata tal-iżvilupp tas-suq tal-fjuwils alternattivi b’mod ġenerali u jiżgura li l-investimenti jkollhom impatt akbar fuq it-tkabbir ekonomiku fl-Ewropa. 50. L-implimentazzjoni b’pass mgħaġġel tal-azzjonijiet meħtieġa, b’miri li jaġevolaw lis-suq, tista’ ssaħħaħ ħafna wkoll il-momentum għall-istrateġija UE 2020. 10. Monitoraġġ u evalwazzjoni 51. Se jkunu meħtieġa l-monitoraġġ u r-rappurtar, fejn jintużaw il-mezzi ta’ rappurtar eżistenti u l-ġbir ta’ informazzjoni addizzjonali permezz ta’ Impriżi Konġunti, Pjattaformi tat-Teknoloġija u gruppi ta’ esperti eżistenti. 52. L-Istati Membri aktarx ikunu meħtieġa jistabbilixxu pjanijiet nazzjonali dwar il-kostruzzjoni tal-infrastruttura tal-fjuwils alternattivi. 53. Il-Kummissjoni għandha tippreżenta rapporti dwar l-implimentazzjoni u l-impatti ta’ din id-Direttiva lill-Parlament Ewropew u lill-Kunsill. 54. Ir-rapporti għandhom jirrevedu wkoll ir-rekwiżiti fid-dawl tal-iżviluppi tekniċi, ekonomiċi u tas-suq, u jipproponu l-aġġustamenti kif xieraq. [1] COM (2011) 144 finali [2] L-ispiża ta’ kull unità għal kull punt tal-iċċarġjar intelliġenti privat jista’ jiġi stmat għal madwar EUR 520; waqt li l-ispiża għal punt tal-iċċarġjar pubblikament aċċessibbli huwa madwar EUR 5,280. L-ispiża ta’ stazzjon tal-forniment tal-fjuwil tal-idroġenu huwa EUR 1.6 miljun. L-ispiża għal unità ta’ faċilità ta’ bunkering fuq skala żgħira hija ta’ EUR 15-il miljun, filwaqt li l-istima tal-ispiża użata għall-istazzjon tar-forniment tal-fjuwil tal-LNG hija ta’ EUR 400,000. [3] Id-Direttiva dwar il-Bijofjuwils 2003/30/KE stabbiliet valur ta’ referenza ta’ 2 % għall-bijofjuwils fil-konsum tal-petrol u d-diżil fl-2005 u 5.75 % fl-2010. L-Istati Membri kienu mitluba jistabbilixxu miri indikattivi għall-2005, billi jqisu dan il-valur ta’ referenza. Ir-rapporti li nħarġu fl-2009 kif ukoll il-Pjan Direzzjonali dwar l-Enerġija Rinnovabbli (COM(2006) 848 finali) enfasizzaw il-progress kajman li kien qed isir mill-Istati Membri u l-probabbiltà li l-UE bħala entità sħiħa tfalli milli tilħaq il-miri tagħha tal-2010. Il-Pjan Direzzjonali spjega raġunijiet possibbli għal dan, li inkludew in-natura sempliċiment indikattiva tal-miri nazzjonali u l-ambjent inċert ta' investiment ipprovdut mill-qafas legali eżistenti (traduzzjoni mhux disponibbli bil-Malti). Għalhekk, il-Kummissjoni pproponiet qafas aktar rigoruż u miri legalment vinkolanti għall-2020, bħala parti mill-Pakkett dwar il-Klima u l-Enerġija Rinnovabbli.